แบงก์จัดแผนฉุกเฉินรับมือไฟตก-ไฟดับ
โดย..ดำรงเกียรติ มาลา
5 เม.ย. 2556

โดย..ดำรงเกียรติ มาลา 
ช่วง 10 วันอันตราย ตั้งแต่วันที่ 5–14 เม.ย.นี้ ทางการพม่าจะเริ่มหยุดจ่ายก๊าซธรรมชาติจากแหล่งยาดานาเข้าสู่ระบบผลิตไฟฟ้าของไทย ตามแผนการปิดซ่อมแซมระบบท่อส่งก๊าซซึ่งคาดว่าจะกินเวลาราว 10 วัน หรือไปเสร็จสิ้นเอาในวันที่ 14 เม.ย.
การปิดซ่อมท่อก๊าซของพม่าในครั้งนี้ จะส่งผลให้ก๊าซธรรมชาติหายไปจากระบบผลิตไฟฟ้าไทยราว 1,100 ล้านลูกบาศก์ฟุตต่อวันหรือคิดเป็นกำลังการผลิตไฟฟ้ามหาศาลถึง 4,100 เมกะวัตต์ ในช่วงที่ไทยมีความต้องการใช้พลังงานไฟฟ้าสูงสุด จากอุณหภูมิอันร้อนระอุและการเข้าสู่เทศกาลสงกรานต์อย่างพอดิบพอดี 
ความว่าในช่วง 10 วันจากนี้จะถือเป็นช่วง “10 วันอันตราย” จะถือเป็นช่วงที่ไทยจะต้องเผชิญกับความเสี่ยงที่จะเกิดเหตุ “ไฟตก”หรือ “ไฟดับ” ได้ทุกเมื่อ เพื่อหลีกเลี่ยงความเสียหายที่จะเกิดขึ้น หลายภาคส่วนจึงมีการรณรงค์ให้ร่วมกันประหยัดพลังงานและหมายตระเตรียมแผนรับมือสถานการณ์ฉุกเฉินเอาไว้ล่วงหน้า
ธุรกิจธนาคารพาณิชย์ซึ่งเป็นส่วนสำคัญในวงจรเศรษฐกิจของประเทศ ถือเป็นหนึ่งในธุรกิจที่จำเป็นต้องเตรียมความพร้อมล่วงหน้าไว้ เพราะหากธนาคารไม่สามารถเปิดให้บริการได้ รับรองว่าความโกลาหลจะต้องเกิดขึ้นอย่างแน่นอน
ข้อกังวลในประเด็นนี้เอง ทำให้ธนาคารแห่งประเทศไทย (ธปท.) ออกแถลงการณ์ขอความร่วมมือไปยังธนาคารพาณิชย์ทุกแห่งให้ร่วมกันประหยัดและดูแลการใช้พลังงาน และให้สอดคล้องกับช่วงเวลาที่มีความต้องการพลังงานไฟฟ้าสูงสุดของประเทศ พร้อมจัดเตรียมแผนรับสถานการณ์หากเกิดไฟฟ้าขัดข้องหรือไฟฟ้าดับในช่วงเวลาทำการตามที่ทางการแจ้งเตือน เพื่อไม่ให้ปัญหาพลังงานส่งผลกระทบต่อการทำงานทีสำคัญของระบบธนาคาร
พรรณพร คงยิ่งยง ผู้ช่วยผู้จัดการใหญ่อาวุโส สายเครือข่ายสาขา ธนาคารไทยพาณิชย์ กล่าวว่า หลังจากที่ ธปท.ขอความร่วมมือเข้ามา ธนาคารได้มีการจัดตั้งทีมดูแลด้านวิกฤตพลังงานในลักษณะวอร์รูมขึ้นมาทันที ดยรวบรวมเอาหน่วยงานที่มีส่วนเกี่ยวข้องสำคัญ เช่น ฝ่ายอาคาร ฝ่ายระบบไอที ฝ่ายสาขา เข้ามาทำงานร่วมกัน โดยในช่วงที่ผ่านมาจะประชุม 1 ครั้งต่อสัปดาห์ แต่ช่วง 10 วันนี้แล้ว คณะทำงานจะเข้าประชุมร่วมกันทุกวันเพื่อประเมินสถานการณ์ 
“สิ่งที่เราทำลำดับแรกเลย คือ การประหยัดไฟ โดยแจ้งให้สำนักงานใหญ่ลดการใช้ลิฟต์ ลดอุณหภูมิแอร์ สาขากว่า 1,000 แห่งทั่วประเทศก็เช่นกัน จะต้องประหยัดพลังงานลง 10% 
สาขาที่อยู่ในพื้นที่เสี่ยง เช่น ภาคตะวันตก จะต้องเร่งทำธุรกรรม เช่น จ่ายเช็คที่ต้องสแกน หรือธุรกรรมไอแคช ในช่วงเช้า รวมทั้งขอความร่วมมือไปยังลูกค้าว่าหากเป็นไปได้ควรเข้ามาทำธุรกรรมในช่วงเช้า เนื่องจากในช่วงบ่ายจะมีอุณหภูมิสูง ความต้องการใช้ไฟฟ้าจะเพิ่มขึ้น หากเกิดเหตุไฟตกไฟดับ ธนาคารอาจไม่สามารถให้บริการได้
ทั้งนี้ หากเกิดกรณีเลวร้ายที่สุดคือไฟฟ้าดับเป็นเวลานาน ธนาคารได้จัดเตรียมสาขาสำรองซึ่งมีเครื่องปั่นไฟกระจายเอาไว้ให้บริการลูกค้าประมาณ 30 แห่ง ซึ่งขณะนี้ได้สั่งการให้สาขาเหล่านี้สำรองน้ำมันเชื้อเพลิงสำรองเครื่องปั่นไฟเอาไว้แล้ว
เวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย กล่าวว่า ในช่วง 10 วันจากนี้ ธนาคารจะมีทีมเกาะติดประกาศจากการไฟฟ้าตลอดเวลา เพื่อส่งหนังสือเวียนแจ้งให้กับสาขาที่อยู่ในพื้นที่เสี่ยงเตรียมพร้อม โดยในกรณีที่จำเป็นต้องปิดสาขาจริงๆ จะมีการจัดเตรียมสาขาใกล้เคียงสำรองเอาไว้ให้บริการลูกค้า
ปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ขณะนี้ส่วนกลางของธนาคารได้มีการจัดตั้งทีมรับมือวิกฤตพลังงานขึ้นมา เพื่อติดตามเหตุการณ์และแจ้งข้อมูลไปยังสาขาต่างๆ ขณะที่ในส่วนสำนักงานใหญ่เองได้เตรียมน้ำมันเชื้อเพลิงเอาไว้สำหรับเครื่องปั่นไฟ นอกจากนี้ยังมีทีมดูแลศูนย์คอมพิวเตอร์และหาศูนย์สำรองเอาไว้
สำหรับในส่วนของสาขาต่างๆ นั้น ได้สั่งการไปแล้วว่าหากเกิดเหตุไฟดับ สาขาจะยังให้บริการธุรกรรมทั่วไป เช่น เบิก ถอน โอน ให้กับลูกค้าในรูปแบบแมนนวล แต่อาจจะมีการกำหนดวงเงินไม่สูงมากนักเพื่อความปลอดภัย อย่างไรก็ตาม หากไฟดับนานมาก ธนาคารก็อาจจำเป็นต้องปิดบริการสาขา 
ด้านไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ กล่าวว่า จากการหารือกับธปท.ล่าสุด เชื่อว่าสถานการณ์ด้านพลังงานของประเทศยังอยู่ในเกณฑ์ที่ควบคุมได้และไม่น่าจะเกิดเหตุไฟฟ้าดับในวงกว้าง อย่างไรก็ตาม ธนาคารได้มีการรณรงค์ให้พนักงานทั้งหมดรวมกันประหยัดพลังงาน เช่น เพิ่มอุณหภูมิเครื่องปรับอากาศ เดินขึ้นลงบันได ใส่เสื้อแขนสั้นมาทำงาน นอกจากนี้ธนาคารจะปิดป้ายไฟทุกสาขาในช่วงที่ไม่จำเป็นด้วย 
ถ้าหากว่าในช่วงนี้ท่านผู้อ่านไปใช้บริการธนาคารแล้วรู้สึกว่าอุณหภูมิไม่เย็นเหมือนเคยก็ไม่ต้องตกอกตกใจไป เพราะเวลานี้ธนาคารทุกแห่งอยู่ในช่วงปฏิบัติตามคำแนะนำของ ธปท. ให้ลดการใช้พลังงาน เพื่อจะได้บริการลูกค้าอย่างไม่สะดุดซึ่งที่จริงแล้วไม่เฉพาะแต่ธนาคารเท่านั้น แต่พวกเราทุกคนควรร่วมใจกันประหยัดพลังงานเพื่อผลประโยชน์ของประเทศชาติในระยะยาวเช่นกัน